《玉虹桥》
清代·潘曾莹

泉声何砰訇，石骨自坚瘦。泉飞石亦飞，直挟风雨斗。

石劲不能敌，云根穿欲透。长桥亘如虹，雪浪喷岩岫。

作势腾白龙，余音震飞狖。何人劈双峡，注此一线溜。

幻作千百折，恍觉波涛骤。停鞭一延伫，奇景实罕觏。

阴寒逼毛发，对此不敢漱。

作者简介：潘曾莹，字星斋，吴县人。道光辛丑进士，改庶吉士，授编修，官至吏部侍郎。有《小鸥波馆诗钞》。